
/Pers. A/
E-pasts: /elektroniskā pasta adrese/

Maksātnespējas procesa administratoram
/Administrators/
Paziņošanai e-adresē

Par /pers. A/ sūdzību
par maksātnespējas procesa administratora /Administrators/ rīcību 
/SIA "Nosaukums A/" maksātnespējas procesā

[bookmark: _Hlk19704423][bookmark: _Hlk535490248][bookmark: _Hlk83124885][bookmark: _Hlk104991128][bookmark: _Hlk124745969]Maksātnespējas kontroles dienestā 2026. gada 11. jūnijā saņemta /pers. A/ (turpmāk – Pārstāvis) 2026. gada 11. jūnija sūdzība (noformēta kā iesniegums) (turpmāk – Sūdzība) par maksātnespējas procesa administratora /Administrators/, /amata apliecības numurs/, (turpmāk – Administrators) rīcību /SIA "Nosaukums A"/, /reģistrācijas numurs/, (turpmāk – Parādnieks) maksātnespējas procesā.
Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par Parādnieka maksātnespējas procesa administratoru (turpmāk – administrators) iecelts Administrators.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/. 
[2] Sūdzībā norādīts turpmāk minētais.
[2.1] Sūdzībā norādīts, ka Parādnieka pārstāvis vēršas Maksātnespējas kontroles dienestā ar lūgumu izvērtēt Administratora rīcību un lemt par viņa nomaiņu, jo Pārstāvja ieskatā administratora pienākumi netiek pildīti profesionāli un netiek nodrošināta korekta, savlaicīga un cieņpilna sadarbība ar Pārstāvi kā Parādnieka pārstāvi.
[2.2] Vairāk nekā gada garumā komunikācija ar Administratoru ir bijusi būtiski apgrūtināta. Administrators vairākkārt nav sniedzis atbildes uz Pārstāvja elektroniskā pasta (turpmāk – e‑pasta) vēstulēm, neskatoties uz Pārstāvja centieniem sadarboties, noskaidrot nepieciešamo informāciju un izpildīt savus pienākumus.
Visi dokumenti, kuri atradās Pārstāvja rīcībā un bija pieejami Pārstāvim, tika personīgi nodoti Administratoram viņa birojā. Pārstāvis ir godprātīgi sadarbojies un sniedzis visu Pārstāvim pieejamo informāciju.
[2.3] 2025. gada 5. novembrī Pārstāvis saņēma Administratora pretenziju /numurs/ par it kā neveiktiem maksājumiem, lai gan attiecīgos maksājumus Parādnieka pārstāvis bija veicis. Minēto apliecina Sūdzībai pievienotie dokumenti. 2025. gada 5. novembrī Pārstāvis sniedza atbildi uz pretenziju un iesniedza nepieciešamos paskaidrojumus. Taču pēc tam no Administratora vairs nesaņēma informāciju, paskaidrojumus vai apstiprinājumu par to, vai Pārstāvja sniegtā atbilde un iesniegtie dokumenti ir pietiekami.
Pārstāvja ieskatā šāda komunikācijas neesamība rada nepārtrauktu nedrošības sajūtu un bažas, jo Pārstāvim nav iespējams pārliecināties, vai Pārstāvja pienākumi ir izpildīti atbilstoši Administratora prasībām. Minētā rezultātā Pārstāvim pastāvīgi jādzīvo neziņā un bailēs, ka arī turpmāk var tikt piemērots kārtējais administratīvais sods par it kā neizpildītiem vai nepietiekami izpildītiem pienākumiem, lai gan Pārstāvis ir godprātīgi centies sadarboties, sniedzis atbildes un nodevis visu Pārstāvja rīcībā esošo informāciju un dokumentus.
Tāpat minētais Pārstāvja ieskatā rada pamatotas šaubas par Administratora darba kvalitāti un rūpību, jo pirms pretenziju izteikšanas netika pārbaudīta informācija par jau saņemtajiem maksājumiem. Pārstāvja ieskatā minētais nav uzskatāms par profesionālu pieeju, jo no personas atkārtoti tiek pieprasīta tādu saistību izpilde, kuras faktiski jau ir izpildītas. Tas rada nepamatotu spriedzi, neskaidrību un sajūtu, ka no Pārstāvja tiek prasīts veikt dubultus maksājumus tikai tādēļ, ka Administrators nenodrošina pienācīgu dokumentu un iepriekš saņemtās informācijas uzskaiti. 
[2.4] 2026. gada 11. jūnijā Pārstāvis saņēma Administratora pieprasījumu /numurs/ (turpmāk – Pieprasījums), kurā atkārtoti tika lūgta informācija saistībā ar Parādnieka sadarbību ar /Nosaukums B/ (turpmāk – Partneris) un transporta pakalpojumiem 40 004 euro apmērā. No Pieprasījuma izriet, ka Administratora rīcībā ir tikai elektronisko rēķinu kopijas, līdz ar to tika atkārtoti pieprasīti papildu dokumenti un paskaidrojumi par darījumiem, lai gan visi Pārstāvja rīcībā esošie dokumenti jau iepriekš bija nodoti Administratoram. Tāpat Pieprasījumā norādīts, ka nodotajos dokumentos konstatēti tikai elektroniskie rēķini.
Pārstāvis vērš uzmanību, ka laika posmā no 2020. gada līdz 2024. gadam uzņēmējdarbības vide visā Eiropā būtiski mainījās, jo Covid-19 pandēmijas ietekmē liela daļa uzņēmumu pārgāja uz attālinātu darbu un digitālu dokumentu apriti. Arvien biežāk rēķini, pasūtījumi, pārvadājumu saskaņošana, sarakste ar sadarbības partneriem un citi darījumu apliecinoši dokumenti tika sagatavoti, nosūtīti un uzglabāti tikai elektroniskā formā. Papīra dokumentu aprite daudzos gadījumos tika aizstāta ar elektroniskiem rēķiniem, e‑pasta saraksti un digitālām sistēmām.
Līdz ar to apstāklis, ka Administratoram tika nodotas elektronisko rēķinu kopijas, pats par sevi nevar tikt uzskatīts par neparastu vai nepietiekamu, jo šāda dokumentu aprites prakse attiecīgajā periodā bija plaši izplatīta un atbilda tā laika uzņēmējdarbības realitātei. Tāpat jāņem vērā, ka piekļuve elektroniskajai informācijai ir tieši atkarīga no attiecīgo digitālo risinājumu uzturēšanas. Lai saglabātu piekļuvi uzņēmuma e‑pastiem, sistēmām, serveriem un domēniem, ir nepieciešams regulāri apmaksāt hostinga pakalpojumus, domēnu atjaunošanu un citus tehniskos risinājumus. Pēc uzņēmuma darbības pārtraukšanas un Parādnieka maksātnespējas procesa uzsākšanas šādu pakalpojumu uzturēšana vairs nebija finansiāli iespējama, līdz ar to daļa vēsturiskās elektroniskās informācijas objektīvu iemeslu dēļ vairs nav pieejama.
Tā kā drīzumā būs pagājuši jau divi gadi kopš Parādnieka maksātnespējas procesa pasludināšanas un visi Pārstāvja rīcībā esošie dokumenti jau ir nodoti Administratoram, Pārstāvim objektīvi nav iespējams iesniegt dokumentus, kuri vairs nav saglabājušies vai kuri nekad nav atradušies Pārstāvja rīcībā. Līdz ar to Pārstāvim nav saprotams, kādēļ atkārtoti tiek pieprasīta informācija, neprecizējot, kādi tieši iepriekš iesniegtie dokumenti nav pietiekami un kādus konkrētus pierādījumus no Pārstāvja Administrators vēl sagaida.
Līdz ar to Pārstāvim rodas pamatotas bažas, ka objektīva nespēja iegūt vēsturiskus digitālus datus var tikt interpretēta kā nevēlēšanās sadarboties vai pienākumu nepildīšana, lai gan faktiski Pārstāvis ir nodevis visu Pārstāvim pieejamo informāciju un dokumentus, kā arī Pārstāvis savu iespēju robežās ir sadarbojies ar Administratoru. 
[2.5] Pārstāvis vērš uzmanību, ka aptuveni pirms gada Pārstāvis ir mainījis dzīvesvietu. Parādnieka dokumenti, kuri atradās Pārstāvja rīcībā, jau sen ir nodoti Administratoram. Objektīvu iemeslu dēļ Pārstāvim vairs nav iespējams atrast vai iegūt dokumentus, kuri nav saglabājušies un kuri iepriekš nav bijuši Pārstāvja rīcībā. Pārstāvim nav saprotams, kādēļ pēc tik ilga laika tiek atkārtoti pieprasīta informācija, neizskaidrojot, kāda tieši iepriekš sniegtā informācija nav bijusi pietiekama un kādi konkrēti dokumenti vēl ir nepieciešami, ja visi dokumenti jau sen ir nodoti.
Sūdzībā norādīts, ka Pārstāvim tika piemērots administratīvais sods, lai gan objektīvu apstākļu dēļ Pārstāvis atradās darbnespējā un daļu informācijas fiziski nevarēja saņemt vai sniegt noteiktajos termiņos. Tas rada pamatotas bažas, ka arī turpmāk jebkura neskaidrība vai komunikācijas trūkums var tikt interpretēta kā pienākumu nepildīšana.
Pārstāvis vērš uzmanību, ka maksātnespējas process pats par sevi ir ļoti smags dzīves posms. Tas ir laiks, kad cilvēks saskaras ar ievērojamu emocionālu spriedzi, neskaidrību par nākotni un sekām, ko rada uzņēmuma finansiālās grūtības. Situācijā, kad bizness faktiski ir sabrucis un ir jāmeklē risinājumi, ir īpaši svarīga korekta, cieņpilna un cilvēcīga komunikācija no maksātnespējas procesa administratora puses. 
Diemžēl Pārstāvis ir saskāries ar pretēju attieksmi – uz jautājumiem netiek sniegtas atbildes, saziņa tiek ignorēta un netiek sniegti paskaidrojumi par pieprasījumu būtību. Savukārt komunikācijas tonis rada sajūtu, ka Administrators pret Pārstāvi izturas, nevis kā pret personu, kura cenšas sadarboties un pildīt savus pienākumus, bet gan kā pret personu, kura sākotnēji tiek uzskatīta par vainīgu. Tas ir radījis papildu psiholoģisku slogu laikā, kad jau tā ir grūti saglabāt stabilitāti un risināt maksātnespējas procesa radītās sekas.
Pārstāvis norāda, ka nav iespējams pilnvērtīgi dzīvot un strādāt apstākļos, kad pastāvīgi valda neziņa par maksātnespējas procesa gaitu un nav skaidrības, vai visi pienākumi ir izpildīti korekti un pilnā apmērā. Šāda situācija rada pastāvīgu spriedzi un nedrošības sajūtu par to, ko vēl varētu pieprasīt no Pārstāvja, un vai Pārstāvim būs iespējams to savlaicīgi nodrošināt, jo jebkura kavēšanās vai informācijas trūkums var tikt interpretēta kā pienākumu nepildīšana un novest pie soda piemērošanas.
Pārstāvim ir radušās neskaidrības par to, kā rīkoties situācijā, kad Pārstāvim atkārtoti tiek pieprasīti dokumenti un informācija, kuri objektīvu apstākļu dēļ vairs nav Pārstāvja rīcībā un kuru iegūšana pēc tik ilga laika vairs nav iespējama. Pārstāvim nav saprotams, kā rīkoties minētajā situācijā, ja Pārstāvis ir nodevis visus Parādnieka dokumentus, bet, neskatoties uz to, Administrators pieprasa  sniegt informāciju, kura Pārstāvim objektīvi vairs nav pieejama.
[2.6] Saskaņā ar Sūdzībā norādīto, Pārstāvis lūdz Maksātnespējas kontroles dienestu:
1) izvērtēt Administratora rīcību un komunikāciju ar Parādnieka pārstāvi;
2) izvērtēt, vai Administrators ir pienācīgi pildījis savus pienākumus un ievērojis labas pārvaldības, samērīguma un sadarbības principus;
3) izvērtēt iespēju nomainīt Administratoru un iecelt citu maksātnespējas procesa administratoru, kurš nodrošinātu profesionālu, savlaicīgu un konstruktīvu komunikāciju;
4) sniegt skaidrojumu par to, kā Pārstāvim rīkoties situācijā, kad visi Pārstāvim pieejamie dokumenti jau ir nodoti Administratoram un papildu dokumenti objektīvi vairs nav pieejami;
5) sniegt skaidrojumu, vai Pārstāvim var tikt pieprasīta tādu dokumentu iesniegšana, kuri objektīvi vairs nav pieejami;
6) informēt Pārstāvi par pieņemtajiem lēmumiem un turpmāko rīcību.
Sūdzībai pievienoti Pārstāvja ieskatā to pamatojošie dokumenti.
[3] Maksātnespējas kontroles dienests 2026. gada 12. jūnija vēstulē /numurs/ lūdza Administratoru līdz 2026. gada 29. jūnijam iesniegt rakstveida paskaidrojumus par Sūdzībā minētajiem apstākļiem.
[4] Maksātnespējas kontroles dienestā 2026. gada 30. jūnijā saņemti Administratora 2026. gada 29. jūnija vēstule /numurs/ (turpmāk – Paskaidrojumi), kurā sniegti paskaidrojumi par Sūdzībā minētajiem apstākļiem.
[4.1] Par Pārstāvja sadarbību maksātnespējas procesā un par Sūdzībā izteikto pretenziju par Administratora nepietiekamu un nepienācīgu komunikāciju ar Pārstāvi Administrators paskaidro turpmāko.
Administrators, atsaucoties uz Maksātnespējas likuma 70. panta otro daļu, paskaidro, ka maksātnespējas procesa ietvaros Pārstāvim vairākkārtīgi tika nosūtīti informācijas pieprasījumi. 
2024. gada 13. augustā Administrators nosūtīja Pārstāvim uz e‑pasta adresi informācijas pieprasījumu, ar kuru lūdza sniegt informāciju par Parādnieku un nodot visus Parādnieka grāmatvedības dokumentus un mantu. 
2024. gada 29. augustā Pārstāvis nodeva: 
1) blakusproduktu aprites uzņēmuma reģistrācijas apliecību; 
2) operatīvo bilanci; 
3) virsgrāmatas; 
4) ieskaita aktus (11 dokumentus); 
5) bankas pārskatus; 
6) debitoru/kreditoru apgrozījuma pārskatus; 
7) pamatlīdzekļu apgrozījuma pārskatus; 
8) vienu līgumu un daļēji personālsastāva dokumentus. 
Pārējā pieprasītā informācija un Parādnieka grāmatvedības attaisnojuma dokumenti, uz kuru pamata ir veikti ieraksti grāmatvedības reģistros netika nodota.
Administrators 2024. gada 17. septembrī Pārstāvim uz e‑pasta adresi nosūtīja informācijas pieprasījumu, ar kuru lūdza sniegt informāciju par Parādnieku un nodot visus grāmatvedības dokumentus. Atbilde uz pieprasījumu netika saņemta un pieprasītie grāmatvedības dokumenti netika nodoti. 
2024. gada 1. oktobrī Administrators nosūtīja Pārstāvim atkārtotu informācijas pieprasījumu, ar kuru atkārtoti lūdza sniegt informāciju par Parādnieku un nodot grāmatvedības dokumentus. Atbildi uz pieprasījumu Administrators saņēma 2024. gada 2. oktobrī, taču pieprasītie grāmatvedības dokumenti netika iesniegti. 
Tāpat Administrators 2024. gada 1. oktobrī nosūtīja Pārstāvim pieprasījumu, kurā lūdza sniegt informāciju par Parādnieka saimniecisko darbību un darījumiem, tostarp par darījumiem ar Partneri, kā arī lūdza iesniegt visus ar no Partnera saņemtajiem pakalpojumiem pamatojošos dokumentus (līgumus, rēķinus, CMR u. c. ar minēto kopsummu saistītos dokumentus). Administrators norāda, ka atbilde uz pieprasījumu nav saņemta un pieprasītie dokumenti nav iesniegti. 
2024. gada 7. oktobrī Administrators nosūtīja Pārstāvim informācijas pieprasījumu, ar kuru atkārtoti lūdza sniegt informāciju par Parādnieku un nodot grāmatvedības dokumentus.
Ievērojot, ka Pārstāvis ilgstoši nepilda Maksātnespējas likuma 70. panta pirmajā, otrajā daļā un 71. panta pirmajā daļā noteikto pienākumu, Administrators 2024. gada 22. oktobrī vērsās Maksātnespējas kontroles dienestā ar iesniegumu, kurā lūdza izvērtēt, vai Pārstāvja rīcība ietver Maksātnespējas likuma 179. pantā paredzētā administratīvā pārkāpuma sastāva pazīmes un uzsākt administratīvā pārkāpuma lietvedību. 
Pārstāvis 2024. gada 24. oktobrī un 31. oktobrī nodeva grāmatvedības dokumentus saskaņā ar aktiem.
Administrators vērš uzmanību, ka Pārstāvim vairākas reizes rakstveidā tika pieprasīts nodot visus Parādnieka grāmatvedības dokumentus par pēdējiem trīs gadiem līdz maksātnespējas procesa pasludināšanai. Papildus Administrators norāda, ka grāmatvedības dokumenti lielākoties tika nodoti klātienē. Tikšanās laikā Pārstāvis tika informēts par pienākumu nodot visus dokumentus, sniegt pieprasīto informāciju un atbildes uz nosūtītajiem pieprasījumiem. 
Tomēr uz 2024. gada 1. oktobra pieprasījumu, kurā tika lūgts sniegt detalizētus skaidrojumus par Parādnieka veiktajiem darījumiem, tostarp informāciju un dokumentus par Partneri, atbilde un dokumenti tā arī nav saņemta, lai gan nododot grāmatvedības dokumentus 2024. gada 24. oktobrī un 31. oktobrī Pārstāvis tika informēts par nepieciešamību sniegt atbildi uz nosūtīto pieprasījumu un nodot dokumentus. 
Sūdzībā Pārstāvis norāda, ka: 2026. gada 11. jūnijā saņēmis administratora pieprasījumu, kurā atkārtoti tiek lūgta informācija par /SIA "Nosaukums A"/ sadarbību ar /Nosaukums B/ un transporta pakalpojumiem 40 004,00 EUR apmērā. Minētais Administratora ieskatā apliecina, ka pieprasījums, kas tika sūtīts 2024. gada 1. oktobrī ir saņemts, bet atbilde nav sniegta apzināti ar mērķi kavēt objektīvu Parādnieka darījumu izvērtēšanu. 
Administrators norāda, ka iepriekš minētais, apliecina, ka Pārstāvja apgalvojumi par godprātīgu sadarbošanos maksātnespējas procesa ietvaros neiztur nekādu kritiku. Efektīva maksātnespējas procesa norise ir tieši atkarīga no Pārstāvja sadarbības un pieprasītās informācijas un dokumentu savlaicīgas sniegšanas. Turklāt informācijai ir jābūt savlaicīgai un kvalitatīvai. 
Ja Pārstāvja sniegtā informācija un iesniegtie dokumenti ir nepilnīgi, Administrators nevar gūt skaidru un patiesu priekšstatu par parādnieka slēgtajiem darījumiem. Administrators paskaidro, ka pretēji Pārstāvja norādītajam, Administratora komunikācijas stils ir bijis formāls un vērsts uz likuma prasību ievērošanu, nevis uz personīgu kontaktu ar Pārstāvi. 
Saziņa ar Pārstāvi ir uzturēta lietišķā formātā. Administratora rīcība nav vērtējama kā "cieņas trūkums", bet gan kā formāla distance, kas nepieciešama procesa objektivitātes nodrošināšanai. Lietišķa un pieprasījumu uzturoša komunikācija nav necieņa, bet gan profesionāla prasība. 
Savukārt par Pārstāvja norādi, ka nav sniegtas atbildes uz e‑pasta vēstulēm, Administrators paskaidro, ka e‑pasta vēstuļu saņemšanas brīdī, atbildes sniegšana nebija iespējama. Proti, līdz brīdim, kamēr nav pabeigta visu nodoto dokumentu padziļināta izvērtēšana un salīdzināšana ar Parādnieka kontu pārskatos veiktajiem darījumiem un Valsts ieņēmumu dienesta Elektroniskās deklarēšanas sistēmā pieejamo informāciju, nav iespējams sniegt atbildi, kuri dokumenti objektīvi iztrūkst. 
Pēc Pārstāvja iesniegto dokumentu izvērtēšanas pabeigšanas tika konstatētas dokumentu nepilnības vai iztrūkums, par ko Pārstāvis tika informēts, nosūtot 2026. gada 11. jūnija Pieprasījumu.
[4.2] Par Sūdzībā izteikto pretenziju par veiktajiem maksājumiem, Administrators paskaidro turpmāko. 
Par atkārtoti nosūtīto pretenziju Administrators norāda, ka, gatavojot ikmēneša informācijas ievadi Elektroniskajā maksātnespējas uzskaites sistēmā administratora darbības pārskatiem, kļūdaini tika izdrukāts uzņēmuma konta pārskats par nepareizu periodu, kas bija par iemeslu kļūdainas pretenzijas nosūtīšanai. 
Saņemot Pārstāvja atbildes vēstuli uz atkārtoti nosūtīto pretenziju, minētā kļūda tika konstatēta, un turpmāk nekādas pretenzijas Pārstāvim nav izteiktas. 
[4.3] Par administratora pienākumu pildīšanu un dokumentu atkārtotu pieprasīšanu Administrators paskaidro turpmāko.
Administrators savus pienākumus attiecībā uz Pārstāvja iesniegto grāmatvedības dokumentu analīzi un darījumu izvērtēšanu veic kā krietns un rūpīgs saimnieks, jo Administrators ir atbildīgs par pienākumu veikšanu tādā kvalitātē, lai nodrošinātu maksātnespējas procesa mērķa sasniegšanu. Dokumentu izvērtēšanas process tiek veikts ar pienācīgu rūpību, kas prasa ievērojamu laiku. 
Rūpīga darījumu izvērtēšana ir pamats tam, lai nodrošinātu pēc iespējas pilnīgāku kreditoru prasījumu apmierināšanu, nepieļaujot aizdomīgu darījumu neidentificēšanu un prettiesisku mantas samazināšanu pirms maksātnespējas procesa. Administratora pienākums ir identificēt aizdomīgus darījumus un izvērtēt tos. Ja darījumu izvērtēšanas procesā konstatēts, ka nepieciešama papildu informācija vai dokumenti, Administratoram ir ne tikai tiesības, bet arī pienākums to pieprasīt.
Pēc Pārstāvja iesniegto dokumentu izvērtēšanas pabeigšanas tika konstatētas dokumentu nepilnības vai iztrūkums, par ko Pārstāvis tika informēts, nosūtot Pieprasījumu. Pretēji Pārstāvja Sūdzībā norādītajam, ka Pārstāvim nav izskaidrots, kāda tieši iepriekš sniegtā informācija nav bijusi pietiekama un kādi konkrēti dokumenti vēl ir nepieciešami, Administrators Pieprasījumā skaidri un nepārprotami norādīja, kādi dokumenti par darījumiem ar sadarbības partneri – Partneri, ir iesniegti, un kādu informāciju un dokumentus lūdz iesniegt Pārstāvim. 
Maksātnespējas likuma 70. panta otrā daļa paredz parādnieka pārstāvja pienākumu nodot administratoram visus parādnieka grāmatvedības dokumentus, bet Maksātnespējas likuma 71. panta pirmā daļa paredz parādnieka pārstāvja pienākumu sniegt administratora pieprasītās ziņas par parādnieku. No minētājām tiesību normām izriet administratora tiesības pieprasīt un parādnieka pārstāvja pienākums iesniegt visu nepieciešamo informāciju par parādnieku un nodot visus parādnieka grāmatvedības dokumentus līdz brīdim, kad ir gūts pilnīgs un patiess priekšstats par parādnieka slēgtajiem darījumiem. 
Tāpat Administrators norāda, ka parādnieka pārstāvim ir pienākums nodrošināt uzņēmuma grāmatvedības un lietvedības dokumentu saglabāšanu un nodošanu administratoram neatkarīgi no uzņēmuma statusa vai ārējiem apstākļiem. Atsaukšanās Sūdzībā uz "objektīviem iemesliem", kāpēc dokumenti nav saglabāti, neatbrīvo Pārstāvi no atbildības un nedod pamatu uzskatīt šo pienākumu par izpildītu. 
Pieprasot no Pārstāvja nepieciešamo informāciju un dokumentus, kas nepieciešami Parādnieka darījumu izvērtēšanai, Administrators ir rīkojies atbilstoši Maksātnespējas likuma normām un minētās darbības ir vērstas uz maksātnespējas procesa mērķa sasniegšanu un, lai nodrošinātu pēc iespējas pilnīgāku kreditoru prasījumu apmierināšanu. Līdz ar to Administratora rīcībā nav konstatējami normatīvo aktu pārkāpumi, kas būtu par pamatu Administratora atcelšanai no Parādnieka maksātnespējas procesa administratora pienākumu pildīšanas. 
[4.4] Apkopojot iepriekš minēto, Administrators uzskata, ka Sūdzība ir vērtējama kā nepamatota un subjektīva neapmierinātība ar Administratora rūpīgi veikto darbu – iesniegto dokumentu detalizētu izpēti, kuras rezultātā konstatēta Pārstāvja pienākumu neizpilde. Sūdzības mērķis ir radīt spiedienu uz Administratoru, lai atturētu Administratoru no turpmākās rīcības. Administrators lūdz Maksātnespējas kontroles dienestu Sūdzību noraidīt.
Vienlaikus Administrators informē par saviem turpmāk plānotām darbībām Parādnieka maksātnespējas procesā.
[5] Izvērtējot Sūdzību, Administratora sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:1] [1:  Maksātnespējas likuma 174.1 panta 1. un 2. punkts.] 

Kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību.[footnoteRef:2] [2:  Maksātnespējas likuma 176. panta pirmā daļa.] 

[5.1] Sūdzībā izteiktas pretenzijas par Administratora rīcību:
1) nesniedzot atbildes uz Parādnieka pārstāvja e-pastiem un nesniedzot atgriezenisko saiti uz Parādnieka pārstāvja atbildēm;
2) atkārtoti pieprasot informāciju, kura jau atrodas Administratora rīcībā, vienlaikus, pieprasot dokumentus, kuri neatrodas Parādnieka pārstāvja rīcībā.
Minētais Pārstāvja ieskatā liecina par komunikāciju, kas nav uzskatāma par konstruktīvu un uz likumisku sadarbību vērstu.
Vienlaikus Sūdzībā Parādnieka pārstāvis ir izteicis lūgumus Maksātnespējas kontroles dienestam:
1) izvērtēt, vai pastāv pamats Administratora atcelšanai no administratora pienākumu pildīšanas Parādnieka maksātnespējas procesā; 
2) sniegt skaidrojumu saistībā ar Sūdzībā ietvertajiem jautājumiem. Proti, kā rīkoties situācijā, kad visi Pārstāvim pieejamie dokumenti jau ir nodoti Administratoram un papildu dokumenti vairs nav pieejami. Tāpat uzdots jautājums, vai parādnieka pārstāvim var tikt prasīta tādu dokumentu iesniegšana, kuri objektīvi vairs nav pieejami.
[5.2] Par Sūdzībā izteikto pretenziju par Administratora rīcību, nesniedzot atbildes uz Parādnieka pārstāvja e-pastiem un nesniedzot atgriezenisko saiti uz Parādnieka pārstāvja atbildēm, secināms turpmākais.
Lai maksātnespējas procesa norise būtu efektīva un likumīga[footnoteRef:3], nepieciešama maksātnespējas procesā iesaistīto personu savstarpēja likumiska un konstruktīva sadarbība, izpildot pienākumus savlaicīgi, rūpīgi un labā ticībā.[footnoteRef:4] [3:  Maksātnespējas likuma 26. panta otrā daļa.]  [4:  Maksātnespējas likuma 6. panta 8. punkts.] 

Administratora pienākums informēt maksātnespējas procesā iesaistītās personas par maksātnespējas procesa norisi caurvijas visam Maksātnespējas likumā ietvertajam regulējumam.[footnoteRef:5] [5:  Maksātnespējas kontroles dienesta informatīvais materiāls par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa.] 

Maksātnespējas procesā iesaistītās personas, tostarp parādnieka pārstāvis, aizsargājot savas intereses, ir tiesīgs pārliecināties par administratora rīcības likumību un efektivitāti, saņemot ziņas par maksātnespējas procesa norisi, pieprasot informāciju un sniedzot iebildumus.
Savukārt administratora pienākums ir sniegt informāciju jebkurai personai, kuras interešu ievērošanai šāda informācija ir nepieciešama, tādējādi nodrošinot maksātnespējas procesa caurskatāmību un novēršot maksātnespējas procesā iesaistītās personas ilgstošu neziņu par administratora turpmāko rīcību, ievērojot maksātnespējas procesā piemērojamo atklātības principu.[footnoteRef:6] [6:  Maksātnespējas likuma 26. panta trešās daļas 2. punkts, 6. panta 7. punkts.] 

[5.2.1] Lietā nav strīda, ka Pārstāvis ar dokumentu pieņemšanas – nodošanas aktu jau 2024. gada nogalē nodeva Administratoram vismaz daļu Parādnieka dokumentu.
Tāpat nav strīda, ka Parādnieka pārstāvis vērsās pie Administratora ar 2025. gada 25. marta iesniegumu. Iesniegumā Pārstāvis informēja Administratoru, ka ir saņēmis zvērināta tiesu izpildītāja paziņojumu par pienākumu izpildīt nolēmumu, ar kuru Pārstāvis arī informēts par Maksātnespējas kontroles dienesta piemēroto administratīvo sodu. Sazinoties ar Maksātnespējas kontroles dienestu Pārstāvis uzzināja, ka administratīvais sods ir piemērots, jo Pārstāvis nav iesniedzis Administratoram pieprasīto informāciju un/vai dokumentus. Pārstāvis paskaidroja Administratoram iemeslus, kādēļ ilgstoši nebija sastopams arī savā deklarētajā dzīvesvietā.
Vienlaikus Pārstāvis, atsaucoties uz Maksātnespējas likuma 6. panta 7. punktā nostiprināto atklātības principu, lūdza Administratoru informēt, kāda informācija/dokumenti tiek pieprasīti.
Saskaņā ar Sūdzībai pievienoto e‑pasta saraksti Pārstāvis atkārtoti 2025. gada 4. aprīlī Administratoram nosūtīja iesniegumu, vienlaikus lūdzot atbildēt, kādi nepieciešamie dokumenti Administratoram trūkst. Arī 2025. gada 8. aprīļa e‑pasta vēstulē Pārstāvis uzdeva Administratoram jautājumu, kādi nepieciešamie dokumenti Administratoram vēl trūkst.
Minētais pirmšķietami apliecina Pārstāvja gatavību sadarboties.
Administrators Paskaidrojumos nenoliedz, ka nav sniedzis atbildi Pārstāvim. Paskaidrojumos (skatīt arī šā lēmuma 4.1. punktu) Administrators paskaidro: Savukārt attiecībā uz norādīto, ka nav sniegtas atbildes uz epastiem, norādu, ka uz epastu saņemšanas brīdi, atbildes sniegšana nebija iespējama, jo līdz brīdim, kamēr nav pabeigta visu nodoto dokumentu padziļināta izvērtēšana un salīdzināšana ar Sabiedrības kontu pārskatos veiktajiem darījumiem un VID EDS pieejamo informāciju, nav iespējams sniegt atbildi, kuri dokumenti objektīvi iztrūkst.
Pēc Pārstāvja iesniegto dokumentu izvērtēšanas pabeigšanas Administrators, konstatējot dokumentu nepilnības vai iztrūkumu, 2026. gada 11. jūnija Pieprasījumā informēja Pārstāvi. Administrators informēja Pārstāvi, ka nodotajos dokumentos konstatējami tikai elektroniskie rēķini no Partnera. Līdz ar to Administrators atkārtoti aicināja Pārstāvi sniegt ziņas, kādus transporta pakalpojumus sniedza Partneris, norādot, kad veikti transporta pārvadājumi, kas tika pārvadāts, no kurienes uz kurieni veikti pārvadājumi, kāds transports izmantots pārvadājumiem, kādu ienākumu gūšanai saņemti minētie pakalpojumi, un iesniegt dokumentus, kas apliecina, ka Parādnieks no Partnera saņēma transportēšanas pakalpojumus 40 004 euro apmērā, tostarp CMR.
Izvērtējot minēto, secināms, ka Administrators atbildi uz Pārstāvja 2025. gada 25. marta iesniegumu sniedza 2026. gada 11. jūnijā, nosūtot Pieprasījumu, kurā lūgts iesniegt Parādnieka dokumentus. Tas ir, atbilde ir sniegta vēlāk nekā gadu pēc Pārstāvja 2025. gada 25. marta iesnieguma (parakstīts ar drošu elektronisko parakstu) saņemšanas. 
Maksātnespējas kontroles dienests neapšauba, ka var būt nepieciešams ilgāks laiks Parādnieka grāmatvedības dokumentu analīzei un darījumu izvērtēšanai. Tomēr vienlaikus Maksātnespējas kontroles dienesta rīcībā nav nepārprotamu pierādījumu, kas apliecinātu objektīvus šķēršļus Administratoram sniegt atbildi uz Pārstāvja 2025. gada 25. marta iesniegumu savlaicīgāk, tostarp ievērojot ārējos normatīvajos aktos noteiktos termiņus[footnoteRef:7] un tiesību principus. Atbildes uz iesniegumu nesniegšanu ilgāk kā gadu nevar uzskatīt par darbību veikšanu saprātīgā termiņā. [7:  Skatīt, piemēram, Iesniegumu likuma 5. panta 3.1 daļu.] 

Tikai ar savlaicīgu un atklātu procesā iesaistīto personu komunikāciju var nodrošināt atklātības principa ievērošanu. 
Šajā gadījumā Pārstāvim nebija iespējams citā veidā uzzināt Administratora viedokli par nodoto dokumentu Parādnieka maksātnespējas procesā pietiekamību, kā tikai saņemot Administratora atbildi.
Lai gan Maksātnespējas likums nenoteic konkrētu termiņu, kādā sniedzama atbilde uz maksātnespējas procesā iesaistīto personu iesniegumiem un lūgumiem, tomēr, nodrošinot atklātības principa[footnoteRef:8] ievērošanu, atbilde sniedzama saprātīgā termiņā. Tādējādi tiek novērsta maksātnespējas procesā iesaistītās personas ilgstoša neziņa par administratora turpmāko rīcību, iespējām aizsargāt savas tiesiskās intereses un nepieciešamo rīcību. [8:  Maksātnespējas likuma 6. panta 7. punkts.] 

Civilprocesa izpratnē saprātīgs termiņš ir tāds termiņš, kura laikā var reāli izpildīt attiecīgu procesuālu darbību[footnoteRef:9]. Interpretējot saprātīga termiņa jēdziena lietojumu maksātnespējas procesā, jānorāda, ka saprātīgs termiņš būtu laika posms, kas nepieciešams, lai, ņemot vērā visus konkrētās situācijas apstākļus, tiktu veiktas visas likumā paredzētās darbības, kas nepieciešamas maksātnespējas procesā iesaistīto personu interešu aizsardzībai. Tāpat saprātīgs termiņš nozīmē, ka administratora rīcībā nedrīkst būt nepamatota vilcināšanās, veicot nepieciešamās darbības. [9:  Rozenbergs J., Civilprocesa likuma komentāri. Trešais papildinātais izdevums. Autoru kolektīvs prof. K. Torgāna vispārīgā zinātniskā redakcijā, Rīga: TNA, 2006, 108. lpp.] 

Vēršama uzmanība, ka gadījumā, ja administratoram ir nepieciešams ilgāks laiks, lai sniegtu atbildi pēc būtības, ir nosūtāma starpatbilde, tādējādi nodrošinot atklātības principu[footnoteRef:10]. Tās galvenais mērķis ir informēt iesniedzēju par lietas virzību, nepieciešamajiem papildinājumiem vai aizkavēšanās iemesliem. Pretējā gadījumā iesnieguma iesniedzējam nav ziņu par administratora turpmāk plānotām darbībām, kas savukārt liedz iesnieguma iesniedzējam iespēju plānot savu turpmāko rīcību, aizsargājot savas intereses. [10:  Maksātnespējas likuma 6. panta 7. punkts.] 

Tādējādi administratora pienākums savlaicīgi sniegt atbildes (vai informēt par iesnieguma izskatīšanas gaitu starpatbildes veidā) nav tikai formāla prasība, bet būtisks priekšnoteikums tiesiskas, efektīvas un taisnīgas maksātnespējas procesa norises nodrošināšanai.
Konkrētajā gadījumā Administrators ilgāk kā gadu, neatbildot uz Pārstāvja iesniegumu, nav sniedzis ziņas Pārstāvim, kādi vēl Parādnieka dokumenti Administratoram ir nepieciešami. Minētais neliecina par savlaicīgu un konstruktīvu sadarbību no Administratora puses. 
Personai, vēršoties pie administratora, kurš pēc būtības pilda arī publisku uzdevumu, ir pamats paļauties, ka saprātīgā termiņā, bet vismaz mēneša laikā, saņems informāciju saistībā ar iesniegumu.
Saistībā ar norādēm Sūdzībā par cieņpilnas sadarbības trūkumu, vēršama uzmanība, ka emocionāls diskomforts (piemēram, sajūta, ka persona tiek nepamatoti vainota, neziņa par turpmāko) ir subjektīva sajūta, kas katram var izpausties atšķirīgi.
Izvērtējot visu iepriekš minēto, secināms, ka Administrators, savlaicīgi nesniedzot atbildi uz Pārstāvja 2025. gada 25. marta iesniegumu, nav nodrošinājis Parādnieka maksātnespējas procesa efektīvu un likumīgu norisi[footnoteRef:11], neievērojot atklātības principu[footnoteRef:12] un Maksātnespējas likuma 26. panta trešās daļas 2. punkta prasības. [11:  Maksātnespējas likuma 26. panta otrā daļa.]  [12:  Maksātnespējas likuma 6. panta 7. punkts.] 

[5.2.2] Sūdzībā norādīts, ka 2025. gada 5. novembrī Pārstāvis saņēma Administratora pretenziju par it kā neveiktiem maksājumiem, lai gan attiecīgos maksājumus Parādnieka pārstāvis bija veicis. Tajā pašā dienā Pārstāvis Administrators sniedza atbildi uz pretenziju un iesniedza nepieciešamos paskaidrojumus. Taču pēc tam no Administratora vairs nesaņēma atgriezenisko saiti, vai sniegtā atbilde un iesniegtie dokumenti ir pietiekami.
Administrators Paskaidrojumos paskaidro, ka pretenzija nosūtīta nepamatoti, jo, gatavojot ziņas kārtējam administratora darbības pārskatam, kļūdaini izdrukāts Parādnieka norēķinu konta pārskats par nepareizu periodu. Administrators, saņemot Pārstāvja atbildi, konstatēja kļūdu un turpmāk nekādas pretenzijas Pārstāvim vairs neizteica.
Maksātnespējas kontroles dienests ņem vērā, ka Pārstāvja atbildē izteikts lūgums: Lūdzu Jūs atbilstoši aktualizēt informāciju /SIA "Nosaukums A"/ grāmatvedībā un pārtraukt turpmāku prasījuma izpildes pieprasīšanu. Proti, Pārstāvja atbildes vēstulē Administratoram nav lūgts atbildēt, vai iesniegtie dokumenti ir pietiekami.
Nenoliedzami var pastāvēt viedokļu atšķirība par sniegto ziņu pietiekamību, kā arī par sagaidāmo rīcību atkarībā no personas subjektīvās izpratnes. Savukārt tikai viedokļu nesakritība vēl nav pamats, lai administratora rīcībā atzītu pārkāpumu. Vienlaikus Maksātnespējas kontroles dienests atzīst, ka atbilstoši labajai praksei būtu sagaidāms, ka administrators, konstatējot kļūdaini nosūtītu pretenziju, to atsauktu, informējot saņēmēju par pieļauto kļūdu. Šāda rīcība veicinātu tiesisko skaidrību.
Izvērtējot visu iepriekš minēto, tostarp Pārstāvja atbildē izteikto lūgumu, secināms, ka Sūdzība daļā par Administratora rīcību, nesniedzot atgriezenisko saiti uz Pārstāvja 2025. gada 5. novembra atbildi, ir noraidāma.
[5.3] Par Administratora rīcību, atkārtoti pieprasot informāciju, kas jau atrodas Administratora rīcībā, vienlaikus, pieprasot dokumentus, kas neatrodas Parādnieka pārstāvja rīcībā, secināms turpmākais.
Pēc juridiskās personas maksātnespējas procesa pasludināšanas parādnieka pārvaldīšanu veic tiesas iecelts administrators, kas ir maksātnespējas procesa vadītājs un kura galvenais mērķis, pildot tam ar likumu noteiktos pienākumus un realizējot tam ar likumu noteiktās tiesības, ir nodrošināt efektīvu un likumīgu maksātnespējas procesa norisi un mērķu sasniegšanu.[footnoteRef:13] [13:  Maksātnespējas likuma 63. panta pirmās daļas 2. punkts un 26. panta otrā daļa.] 

Lai spētu izpildīt administratoram ar likumu noteiktos pienākumus, kas visi vērsti uz pieteikto kreditoru prasījumu segšanu pēc iespējas lielākā apmērā, administratoram pēc maksātnespējas procesa pasludināšanas nekavējoties ir jāuzsāk parādnieka dokumentu un mantas pilna inventarizācija.[footnoteRef:14] Tāpat administratora pienākumos ietilpst parādnieka darījumu un pārvaldes institūciju locekļu rīcības izvērtēšana un prasību celšana tiesā par viņu nodarīto zaudējumu atlīdzību.[footnoteRef:15] [14:  Maksātnespējas likuma 65. panta 2. punkts.]  [15:  Maksātnespējas likuma 65. panta 8. punkts un 96. pants.] 

Minētie administratora pienākumi vistiešākajā veidā saistīti ar Maksātnespējas likumā noteiktajiem parādnieka pārstāvja pienākumiem. Proti, parādnieka pārstāvja piedalīšanās maksātnespējas procesā ir obligāta[footnoteRef:16], jo parādnieka pārstāvis ir tā persona, kura var sniegt visas nepieciešamās ziņas un dokumentus procesa likumīgai un efektīvai nodrošināšanai. Turklāt, Maksātnespējas likums nosaka parādnieka pārstāvja imperatīvu pienākumu nodot administratoram parādnieka dokumentus un mantu,[footnoteRef:17] kā arī parādnieka pārstāvim ir pienākums administratora pieprasītās ziņas par parādnieku sniegt nekavējoties, bet ne vēlāk kā 10 dienu laikā pēc pieprasījuma nosūtīšanas dienas.[footnoteRef:18] [16:  Maksātnespējas likuma 68. panta pirmā daļa.]  [17:  Maksātnespējas likuma 70. panta otrā daļa.]  [18:  Maksātnespējas likuma 71. panta pirmā daļa. ] 

Pēc parādnieka maksātnespējas procesa pasludināšanas administratoram ir jāgūst patiess un skaidrs priekšstats par parādnieka finansiālo stāvokli līdz maksātnespējas procesa pasludināšanai un uz tā pasludināšanas brīdi, kā arī par parādnieka veiktajiem darījumiem un tā mantisko stāvokli. Līdz ar to administratora darbībām, pieprasot un secīgi izvērtējot saņemto informāciju un dokumentus, jābūt nevis formālām, bet visaptverošām un virzītām uz maksātnespējas procesa mērķa sasniegšanu. Tādējādi no administratora sagaidāms, ka tas, pārstāvot kreditoru intereses, savus pienākumus veiks ar vislielāko rūpību, precīzi izvērtējot visus tam iesniegtos dokumentus un nepieciešamības gadījumā pieprasot informāciju un dokumentus atkārtoti vai papildus. Proti, administratoram ir jāgūst skaidrs priekšstats par parādnieka darījumiem un mantas stāvokli pēdējos trijos gados pirms maksātnespējas procesa pasludināšanas.
	Vēršama uzmanība, ka administratora kā konkrētā maksātnespējas procesa vadītāja un virzītāja kompetencē ir izvērtēt iesniegtos parādnieka dokumentus un administratoram ir visplašākās iespējas izvērtēt atkārtotu pieprasījumu nepieciešamību, kā arī lemt par to saturu. Proti, veikt to pārbaudi, izpēti un analīzi kopsakarā.
Pārstāvja un Administratora viedoklis nesakrīt jautājumā, vai Pārstāvis ir nodevis dokumentus, kas pamato Parādnieka darījumus ar Partneri, un vai Administratora lūgtie dokumenti ir un tiem ir jābūt Pārstāvja rīcībā. 
Ievērojot iepriekš minēto, norobežojoties no Pārstāvja un Administratora strīda par dokumentu pietiekamību un esamības izšķiršanas, secināms, ka Administratora rīcība, pieprasot Pārstāvim sniegt papildu ziņas un dokumentus, kuri nepieciešami administratora pienākumu izpildei – konkrētajā gadījumā Parādnieka un Partnera darījumu izvērtēšanai, pati par sevi ir atbilstoša maksātnespējas procesu reglamentējošām tiesību normām.
Vienlaikus Maksātnespējas kontroles dienests atzīst, ka Administratora rīcība, pieprasot Pārstāvim dokumentus aptuveni divus gadus pēc Parādnieka maksātnespējas procesa pasludināšanas un gadu pēc Pārstāvja lūguma sniegt ziņas, kādi dokumenti Administratoram iztrūkst[footnoteRef:19], pirmšķietami neliecina par Parādnieka maksātnespējas procesa efektīvu un likumīgu norisi (skatīt arī šā lēmuma 5.2. punktu). [19:  Arī Administratora 2025. gada 5. novembra pretenzijā nav norādes par iztrūkstošiem Parādnieka dokumentiem.] 

Tomēr Maksātnespējas kontroles dienestam likumdevējs nav piešķīris pilnvaras izšķirt strīdus par tiesībām.[footnoteRef:20] Līdz ar to Maksātnespējas kontroles dienestam nav piekritīga arī strīda, vai ir nodoti Parādnieka grāmatvedības dokumenti, kas ļauj gūt skaidru priekšstatu par Parādnieka darījumiem un mantas stāvokli pēdējos trijos gados pirms maksātnespējas procesa pasludināšanas, izšķiršana[footnoteRef:21]. [20:  Maksātnespējas likuma 176. panta trešā daļa.]  [21:  Saskaņā ar Maksātnespējas likuma 72.1 pantu strīdu par dokumentu pietiekamību un nodarīto zaudējumu apmēru izšķir tiesa. ] 

Turklāt Maksātnespējas kontroles dienesta rīcībā nav nepārprotamu pierādījumu, kas apliecinātu Pārstāvja vai Administratora viedokļa pareizību.
Ja puses nespēj savstarpēji vienoties par dokumentu pietiekamību un iespējamo zaudējumu nodarījumu[footnoteRef:22], strīds var tikt risināts tiesā. Vēršama uzmanība, ka uzsākot tiesvedību, prasītājam jārēķinās, ka tiesvedības rezultātā no viņa var tikt piedzīti tiesāšanās izdevumi kā to paredz likums. Civilprocesuālās tiesvedības būtība izpaužas galvenokārt tādējādi, ka tiesa, ievērojot pušu sacīkstes principu, izšķir pušu savstarpējos strīdus par aizskartām tiesībām un ar likumu aizsargātām interesēm. Katrai pusei jāpierāda savu prasījumu, pretprasījumu vai iebildumu pamatotība. Ievērojot minēto, neviena tiesas procesā iesaistītā puse nevar pilnībā paļauties uz to, ka tiesas nolēmums būs tai labvēlīgs. [22:  Arī administrators atbild par, iespējams, nodarītajiem zaudējumiem atbilstoši Maksātnespējas likuma 29. pantam.] 

Izvērtējot minēto, tostarp Maksātnespējas kontroles dienestam piešķirto pilnvaru robežas, secināms, ka, pastāvot strīdam un neesot nepārprotamiem pierādījumiem Maksātnespējas kontroles dienesta rīcībā, Sūdzība šajā daļā par Administratora rīcību, atkārtoti pieprasot ziņas un dokumentus par Parādnieka darījumiem, ir noraidāma.
[5.4] Atbildot uz Sūdzībā izteiktajiem jautājumiem, kā rīkoties, ja Pārstāvja ieskatā Administratoram ir jau nodoti visi Pārstāvja rīcībā esošie dokumenti un citi dokumenti objektīvu iemeslu dēļ vairs nav pieejami, Maksātnespējas kontroles dienests aicina Pārstāvi turpināt sniegt atbildes uz Administratora pieprasījumiem, tādējādi izpildot Parādnieka pārstāvja ar likumu noteiktos pienākumus[footnoteRef:23] un ievērojot labas ticības principu[footnoteRef:24]. [23:  Maksātnespējas likuma 70. un 71. pants]  [24:  Maksātnespējas likuma 6. panta 8. punkts, 70. pants, 71. pants.] 

Savukārt gadījumā, ja strīds tiks risināts tiesā, Maksātnespējas kontroles dienests aicina Pārstāvi pilnvērtīgi piedalīties Civilprocesa likumā paredzētajā sacīkstē, iesniedzot visus nepieciešamos pierādījumus un paskaidrojumus tiesai.
[5.5] Par Sūdzībā izteikto lūgumu izvērtēt iespēju nomainīt Administratoru un iecelt citu maksātnespējas procesa administratoru, norādāms turpmākais.
Maksātnespējas kontroles dienests atbilstoša pamata[footnoteRef:25] esības gadījumā vēršas tiesā ar pieteikumu[footnoteRef:26] par šī administratora atcelšanu no attiecīgā maksātnespējas procesa. Administratora pieļauto normatīvo aktu pārkāpumu gadījumā, vērtējams to būtiskums un sistemātiskums, kā arī secīgi, vai ir pieļaujams, ka administrators turpina konkrētā maksātnespējas procesa administratora pienākumu pildīšanu.[footnoteRef:27] [25:  Maksātnespējas likuma 20., 22. pants.]  [26:  Maksātnespējas likuma 22. panta pirmā daļa.]  [27:  Skatīt arī Maksātnespējas kontroles dienesta informatīvo materiālu par maksātnespējas procesa administratora un tiesiskās aizsardzības procesa uzraugošās personas uzraudzības instrumentu piemērošanas principiem. Pieejams: https://www.mkd.gov.lv/lv/informativie-materiali#informativs-materials-par-uzraudzibas-instrumentu-piemerosanas-principiem] 

Nav strīda, ka kļūdas administratora rīcībā var rasties cilvēciskā faktora un interpretācijas iespēju ietekmē. Konkrētajā gadījumā, lai gan Administratora rīcībā ar šo lēmumu atzīts pārkāpums, Maksātnespējas kontroles dienesta rīcībā šā lēmuma sagatavošanas brīdī nav nepārprotamu pierādījumu, kas apliecinātu Administratora apzinātu neobjektivitāti un personisku ieinteresētību, kā arī pierādījumus, kas apliecinātu, ka nav pieļaujams, ka Administrators turpina pildīt Parādnieka maksātnespējas procesa administratora pienākumus.
Vienlaikus Maksātnespējas kontroles dienests dara zināmu, ka Sūdzībā sniegtā informācija tiek ņemta vērā un tā nepieciešamības gadījumā tiks izmantota, veicot Administratora uzraudzību. Tāpat Maksātnespējas kontroles dienests vērš uzmanību, ka lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo, otro un trešo daļu,

nolēmu:

1. Atzīt, ka maksātnespējas procesa administrators /Administrators/, /amata apliecības numurs/, savlaicīgi nesniedzot atbildi uz /pers. A/ 2025. gada 25. marta iesniegumu, nav nodrošinājis /SIA "Nosaukums A"/, /reģistrācijas numurs/, maksātnespējas procesa efektīvu un likumīgu norisi (Maksātnespējas likuma 26. panta otrā daļa), neievērojot atklātības principu (Maksātnespējas likuma 6. panta 7. punkts) un Maksātnespējas likuma 26. panta trešās daļas 2. punkta prasības.
2. Pārējā daļā /pers. A/ 2026. gada 11. jūnija sūdzību par maksātnespējas procesa administratora /Administrators/, /amata apliecības numurs/, rīcību /SIA "Nosaukums A"/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.


Direktora p. i.		Baiba Banga

